Úradný vestník 320 E , 15/12/2005 S. 0142 - 0144



P6_TA(2005)0065 Práca Spoločného parlamentného zhromaždenia AKT - EÚ v roku 2004 Uznesenie Európskeho parlamentu o práci Spoločného parlamentného zhromaždenia AKT - EÚ v roku 2004 (2004/2141(INI)) Európsky parlament, - so zreteľom na Dohodu o partnerstve medzi členmi skupiny štátov africkej, karibskej a tichomorskej oblasti (AKT) na jednej strane a Európskym spoločenstvom a jeho členskými štátmi na strane druhej, podpísanej v Cotonou dňa 23. júna 2000 (Dohoda z Cotonou) [1], ktorá nadobudla účinnosť dňa 1. apríla 2003, - so zreteľom na rokovací poriadok Spoločného parlamentného zhromaždenia (SPZ), naposledy zmenený a doplnený v Haagu dňa 25. novembra 2004 [2], - so zreteľom na uznesenia a vyhlásenie prijaté SPZ na jeho 7. zasadnutí v Addis Abebe (Etiópia) v dňoch 16. až 19. februára 2004 [3] o: - dohodách o hospodárskom partnerstve (EPA): problémy a vyhliadky, - predchádzaní konfliktom a ich riešení a vytváraní trvalého mieru, - chorobách spôsobených chudobou a reprodukčnom zdraví v krajinách AKT, - bavlne a iných komoditách: problémy, ktorými čelia krajiny AKT, - škodách spôsobených cyklónmi v Tichomorí, Indickom oceáne a karibskej oblasti a potrebe rýchlej reakcie na prírodné katastrofy, - so zreteľom na uznesenia prijaté SPZ na jeho 8. zasadnutí v Haagu (Holandsko) v dňoch 22. až 25. novembra 2004 [2] o: - politickom dialógu (článok 8 Dohody z Cotonou), - potravinovej pomoci a potravinovej bezpečnosti, - situácii v Darfúre, - škodách spôsobených cyklónmi v karibskej oblasti, - so zreteľom na nariadenie Rady (ES) č. 314/2004 z 19. februára 2004 o určitých reštriktívnych opatreniach voči Zimbabwe [4], - so zreteľom na článok 45 rokovacieho poriadku, - so zreteľom na správu Výboru pre rozvoj (A6-0044/2005), A. keďže SPZ je modelom spolupráce a rozvoja vo svete a významne prispieva k otvoreniu dialógu medzi severom a juhom založenom na rovnakých právach, B. keďže zriadenie stálych výborov prispelo k historickému vývoju SPZ smerom ku skutočnému parlamentnému zhromaždeniu, C. keďže v roku 2004 sa uskutočnili štyri spoločné misie: v Eritrei od 22. do 25. januára, na pozorovaní priebehu volieb v Malawi od 18. do 20. mája, na samite AKT - EÚ v Mapute (Mozambik) od 21. do 24. júna a na 7. regionálnom seminári hospodárskych a sociálnych záujmových skupín AKT - EÚ na Fidži od 18. do 20. októbra, D. keďže skupina AKT vyslala prvýkrát misiu pozorovateľov na európske voľby od 10. do 13. júna 2004 do Haagu (Holandsko) a do Budapešti (Maďarsko), E. so zreteľom na význam úlohy SPZ pri uskutočňovaní politického dialógu ustanoveného v článku 8 Dohody z Cotonou, najmä s ohľadom na posilňovanie demokracie, presadzovanie dobrého spravovania spoločnosti a ochranu ľudských práv, F. víta skutočnosť, že 14. novembra 2004 etiópska vláda v zásade súhlasila s demarkáciou hraníc s Eritreou, v súlade s rozhodnutím Medzinárodnej rozhraničovacej komisie, G. keďže 21. januára 2004 predseda Európskeho parlamentu pri svojom vystúpení pred SPZ opakovane zdôraznil pozíciu Európskeho parlamentu k delegácii Zimbabwe, H. keďže situácia v Zimbabwe sa s ohľadom na ľudské práva a slobodu názoru, právom na združovanie a pokojné zhromažďovanie naďalej zhoršuje, I. keďže spoluspravodajcovia Výboru AKT - EÚ pre hospodársky rozvoj, financie a obchod neboli schopní nájsť v primeranom čase dohodu o spoločnom texte týkajúcom sa zahrnutia Európskeho rozvojového fondu (EDF) do rozpočtu, J. so zreteľom na vystúpenia Centra pre rozvoj podnikania (CDE) a Technického centra AKT - EÚ pre spoluprácu v oblasti poľnohospodárstva a vidieka (CTA) pred SPZ, K. so zreteľom na vynikajúci príspevok holandského predsedníctva a rôznych miestnych orgánov k organizácii a obsahu 8. zasadnutia v Haagu, 1. vyzýva SPZ, aby posilnilo svoju úlohu ako fórum pre politický dialóg, v súlade s článkom 8 Dohody z Cotonou; 2. blahoželá predsedníctvu SPZ k jeho snahám pozitívne prispieť k mierovému riešeniu hraničného sporu medzi Eritreou a Etiópiou prostredníctvom dialógu a pri plnom dodržaní medzinárodného práva; 3. zdôrazňuje politický význam uznesenia prijatého SPZ dňa 25. novembra 2004 o situácii v Darfúre, odsudzujúceho pokračujúce násilie a vyzývajúceho na politické riešenie na základe rezolúcie Bezpečnostnej rady OSN č. 1564 a 1574 (2004); 4. vyzýva SPZ na pokračovanie v jeho práci týkajúcej sa ľudských práv a tým k príspevku k politickému dialógu ustanovenému v článku 8 Dohody z Cotonou; vyzýva na väčšie zapojenie občianskej spoločnosti do práce SPZ a jeho stálych výborov; 5. navrhuje, aby sa vo veciach spoločného záujmu výborov zaviedol postup spolupráce, a aby tak výbory mohli dávať svoje stanoviská o správach vedúceho výboru; 6. víta prácu členov SPZ, ktorí zabezpečili lepšiu prípravu naliehavých kompromisných uznesení v roku 2004, čím sa stalo konečné hlasovanie jednotlivých komôr nadbytočným; 7. víta nový prístup Komisie vo vzťahu k hodine otázok, a to písomné odpovedanie na otázky a ústne odpovedanie na doplňujúce otázky; vyzýva Radu, aby použila rovnaký postup; 8. vyzýva Komisiu a ďalších adresátov tohto uznesenia, aby vylepšili opatrenia nadväzujúce na predchádzajúce uznesenia, najmä počas schôdzí stálych výborov; 9. víta vyslanie delegácie poslancov AKT ako pozorovateľov európskych volieb od 10. do 13. júna 2004 do Haagu (Holandsko) a do Budapešti (Maďarsko), a víta túto skutočnosť ako novú fázu vo vývoji SPZ smerom k zhromaždeniu úplne rovnoprávnych partnerov; 10. blahoželá skupine AKT k dodržaniu svojho záväzku, podľa ktorého na schôdzach konaných v EÚ nemajú do delegácie Zimbabwe patriť členovia, na ktorých sa vzťahujú reštriktívne opatrenia Rady; a je presvedčený, že tento záväzok bude dodržiavať aj v budúcnosti; 11. vyzýva SPZ, aby na plenárnej schôdzi v Bamaku (Mali) prijalo svoju správu, ktorá sa týka zahrnutia EDF do rozpočtu, zdôrazňuje, že začlenenie EDF do rozpočtu Európskej únie by malo byť sprevádzané posilnením politickej úlohy SPZ pri monitorovaní finančných prostriedkov pridelených do rámca partnerstva AKT - EÚ; 12. víta pravidelné monitorovanie vykonávané Výborom AKT - EÚ pre hospodársky rozvoj, financie a obchod s ohľadom na dohody o hospodárskom partnerstve AKT - EÚ, v spolupráci s Komisiou a predstaviteľmi občianskej spoločnosti; 13. víta zintenzívnenie spolupráce medzi SPZ a OSN a jej rôznymi orgánmi, a vyzýva SPZ, aby pokračovalo v rozvoji takejto spolupráce; 14. vyzýva SPZ, aby pomohlo posilniť úlohu poslancov v krajinách AKT v súvislosti s vykonávaním parlamentnej kontroly vo vzťahu k vládam svojich krajín, najmä s ohľadom na rozvojovú pomoc; 15. vyzýva SPZ, aby v plnej miere vykonával svoju právomoc demokratickej kontroly CDE a CTA ako inštitúcií zriadených na základe Dohody z Cotonou, tak, ako to urobil v Addis Abebe v rámci všeobecnej rozpravy s CDE a v Haagu s CTA, v kontexte posúdenia správy o potravinovej pomoci a potravinovej bezpečnosti; 16. blahoželá predsedníctvu SPZ k tomu, že reorganizovalo program zasadnutí SPZ tak, aby bolo viac času na príspevky zo zasadacej siene a menej času na väčšinou kratšie príspevky z tribúny; 17. vyzýva predsedníctvo, aby zabránilo tomu, že schôdze sa budú konať v tom istom čase ako plenárne zasadanie; 18. s uspokojením berie na vedomie zapojenie neštátnych subjektov do okrajových schôdzí, vrátane Fóra žien; 19. zdôrazňuje pridanú hodnotu usporiadania zasadaní SPZ v členských štátoch Európskej únie založeného na princípe rotácie a zastáva názor, že princíp rotácie by sa v budúcnosti mal zachovať, či už podľa striedajúceho sa predsedníctva Rady alebo podľa iného usporiadania, ak bude Zmluva o Ústave pre Európu ratifikovaná všetkými členskými štátmi; poukazuje však na skutočnosť, že poslanci AKT by možno privítali klimaticky priaznivejšie obdobie roka, prípadne zmenou termínov zasadaní SPZ; 20. blahoželá holandskému predsedníctvu, provinciám Severné Brabantsko a Zeeland, ako aj orgánom miest Haag a Rotterdam k ich aktívnemu príspevku k 8. zasadnutiu, najmä k seminárom; 21. vyzýva britské predsedníctvo a predsedníctvo Európskeho parlamentu, aby prijali potrebné opatrenia na uskutočnenie 10. zasadnutia vo Veľkej Británii; 22. vyzýva SPZ, podľa článku 17 ods. 3 Dohody z Cotonou, aby organizovalo stretnutia na regionálnej a subregionálnej úrovni, na základe existujúcich parlamentných štruktúr v rámci skupiny AKT; a to najmä na tému regionálnej spolupráce v oblasti predchádzania konfliktom a ich riešenia, ako aj uzatvárania a uplatňovania dohôd o hospodárskom partnerstve; 23. víta rýchlosť, s akou sa sprístupňujú dokumenty SPZ na internete, čo je základným nástrojom potrebným pre hladké fungovanie SPZ, keďže geografické vzdialenosti medzi členmi sú extrémne veľké; 24. vyzýva SPZ a dva pomocné sekretariáty, aby systematicky využívali e-mail a internet na poskytovanie dokumentov poslancom a aktívne podporovali využívanie internetu všade, kde je dostupný; 25. víta inauguračnú schôdzu Panafrického parlamentu (PAP), ktorá sa uskutočnila v marci 2004 v Addis Abebe a navrhuje úzku spoluprácu medzi poslancami Európskeho parlamentu a PAP a výmenný program úradníkov Európskeho parlamentu a PAP na pomoc pri vytváraní kapacity vzhľadom na prvé priame voľby plánované na marec 2009; 26. poveruje svojho predsedu, aby postúpil toto uznesenie Rade AKT - EÚ, Spoločnému parlamentnému zhromaždeniu AKT - EÚ, parlamentom krajín AKT, guvernérom provincií Severné Brabantsko a Zeeland, starostom Haagu a Rotterdamu a Komisii. [1] Ú. v. ES L 317, 15.12.2000, s. 3. [2] Zatiaľ neuverejnený v úradnom vestníku. [3] Ú. v. EÚ C 120, 30.4.2004, s. 1. [4] Ú. v. EÚ L 55, 24.2.2004, s. 1. Nariadenie zmenené a doplnené nariadením Komisie (ES) č. 1488/2004 (Ú. v. EÚ L 273, 21.8.2004, s. 12). --------------------------------------------------